อุ๋ยชี้ผู้ว่าธปท.คนใหม่ต้องปลอดการเมือง
ม.รว.ปรีดยาธรเผยผู้ว่าธปท.คนใหม่ต้องปลอดการเมืองทำไม่ได้อย่าเป็น3แคนดิแดตพอเป็นมวยใช้ได้ทุกคน
28 มิ.ย. 2553

ม.รว.ปรีดยาธรเผยผู้ว่าธปท.คนใหม่ต้องปลอดการเมืองทำไม่ได้อย่าเป็น3แคนดิแดตพอเป็นมวยใช้ได้ทุกคน
ม.ร.ว.ปรีดิยาธร เทวกุล อดีตรัฐมนตรีว่าการกระทรวงการคลังและอดีตผู้ว่าการธนาคารแห่งประเทศไทย (ธปท.) ให้ความเห็นถึงถึงการสรรหาผู้ว่าการ ธปท.คนใหม่ว่า ระบบการสรรหาผู้ว่าการ ธปท.จะเป็นแบบไหนก็ตาม ขึ้นอยู่กับผู้ว่าคนใหม่จะปลอดการเมืองหรือไม่ แต่ถ้าไม่ปลอดการเมืองก็อย่าเป็นดีกว่า ทั้งนี้ ในยุคที่เป็นผู้ว่าการ ธปท.ก็ไม่มีการเมืองเข้ามายุ่ง การปลอดการเมืองจึงอยู่ที่ใจของผู้ว่าการ ถ้าคนไหนชอบเป็นอิสระ ก็ปลอดการเมือง แต่ถ้าผู้ว่าการคนใหม่ชอบเอาใจนักการเมืองก็ไม่เป็นอิสระ          "เท่าที่ดูผู้ที่ได้รับการเสนอชื่อให้รัฐมนตรีว่าการกระทรวงการคลังพิจารณาทั้ง 3 คนก็พอเป็นมวย ความสามารถก็ใช้ได้ทุกคน แต่หากผู้ว่าการคนใหม่เป็นอิสระไม่ได้ก็อย่าเป็น ส่วนตัวก็ไม่ได้สนับสนุนทั้งคนใน และคนนอกจะเป็นใครก็ได้ เพราะที่ผ่านมาก็มีผู้ว่าการ ธปท.ที่มาจากทั้งสองส่วน"ม.ร.ว.ปรีดิยาธรกล่าว          อนึ่ง สำหรับผู้ที่สมัครเข้าชิงตำแหน่งผู้ว่าการธปท. 3 คน ประกอบด้วย นายบัณฑิต นิจถาวร รองผู้ว่าการธปท. นายประสาร ไตรรัตน์วรกุล กรรมการผู้จัดการ ธนาคารกสิกรไทย และนายธีระชัย ภูวนาถนารานุบาล เลขาธิการ ก.ล.ต.